8681d21fb98ee0cb3b937fce9f98679c
Το κάταγμα οστού χωρίζεται σε τύπους
ostoun.gr
2020.29

* **Σταθερό κάταγμα:** Τα σπασμένα άκρα του οστού παραμένουν στη θέση τους (ή με ελάχιστη, ασήμαντη παρεκτόπιση). Το κάταγμα αυτό συνήθως δεν κινδυνεύει να παρεκτοπιστεί περαιτέρω.
* **Παρεκτοπισμένο καταγμα:** Τα σπασμένα άκρα του οστού έχουν σημαντική παρεκτόπιση, η οποία χρειάζεται κάποιας μορφής ανάταξη (με κλειστές ή με ανοικτές χειρουργικές τεχνικές).
* **Συντριπτικό κάταγμα:** Τα σπασμένα άκρα του οστού εμφανίζουν μικρότερα πολλαπλά θραύσματα, τα οποία το καθιστούν ασταθές και δυσχεραίνουν τις κλειστές μορφές ανάταξης.
* **Ανοιχτό, σύνθετο καταγμα:** Το δέρμα μπορεί να τρυπηθεί εκ των έσω από τα οστά ή εκ των έξω από τη βία που προκαλεί το κάταγμα. Ανάλογα με το μέγεθος της βλάβης του δέρματος και των μαλακών μορίων, το ανοικτό κάταγμα ταξινομείται σε κατηγορίες (ταξινόμηση Gustillo-Anderson και ταξινόμηση Tscherne), σύμφωνα με τις οποίες κατευθύνεται η αντιμετώπιση. Το ανοικτό κάταγμα είναι από τις επείγουσες καταστάσεις της Ορθοπαιδικής-Τραυματιολογίας.
* **Εγκάρσιο κάταγμα:** Σε αυτόν τον τύπο, η γραμμή του κατάγματος σχηματίζει γωνία 90 μοιρών με τον άξονα του οστού.
* **Λοξό κάταγμα:** Η γραμμή του κατάγματος εμφανίζει γωνία. Μικρότερη των 90 μοιρών με τον άξονα του οστού.
* **Σπειροειδές κάταγμα:** Η γραμμή του κατάγματος είναι μεν λοξή, αλλά εμφανίζει μια ελικοειδή πορεία.
* **Συντριπτικό καταγμα:** Σε αυτό το είδος, το οστό θρυμματίζεται σε τρία ή περισσότερα κομμάτια.



f00b2e0bb201c5c06dc19c11364e1e0a
Ποια αίτια μπορεί να προκαλέσουν κάταγμα οστού;
ostoun.gr
2020.29

Οι πιο συνηθισμένες αιτίες των καταγμάτων είναι:


* **Τραύμα:** Μια πτώση, ένα τροχαίο ατύχημα, ή κάκωση κατά τη διάρκεια αθλητικών δραστηριοτήτων μπορεί να οδηγήσει σε κάταγμα.
* **Οστεοπόρωση:** Αυτή η σιωπηλή μεταβολική πάθηση αποδυναμώνει τα οστά και τα καθιστά πιο ευάλωτα στο να σπάσουν.
* **Υπέρχρηση/καταπόνηση:** Η επαναλαμβανόμενη κίνηση και καταπόνηση μπορεί να κουράσει τους μυς και να ασκήσει μεγαλύτερη δύναμη στα οστά. Αυτό μπορεί να έχει ως αποτέλεσμα την εμφάνιση καταγμάτων κοπώσεως. Τα [κατάγματα κοπώσεως](https://www.ostoun.gr/katagmata-kopwsews//) είναι πιο συνηθισμένα στους αθλητές.
* **Μεταβολικά νοσήματα:** (ραχίτιδα, αβιταμίνωση D)
* **Γενετικά νοσήματα**, που επηρεάζουν την ανάπτυξη του οστού, όπως η ατελής οστεογένεση.



249bf2b882b74cc6489539dbc0793bd6
Ποια είναι τα συμπτώματα από το κάταγμα οστού;
ostoun.gr
2020.29

Συνήθως όταν συμβεί ένα καταγμα, η τραυματισμένη περιοχή **πονάει πολύ**. Το σκέλος (χέρι, πόδι) **πρήζεται** και είναι δύσκολο να μετακινηθεί. Ειδικά στο κάτω άκρο, υπάρχει **δυσκολία, ή αδυναμία στη βάδιση**. Άλλα συχνά συμπτώματα είναι:


* **Οίδημα (πρήξιμο)** στο σημείο του κατάγματος,**Εκχύμωση (μελανιά)** στη γύρω περιοχή. Αυτό το σημάδι μπορεί να χρειαστεί μερικές ώρες για να εμφανιστεί.
* **Παραμόρφωση**. Ένα άκρο μπορεί να φαίνεται “περίεργα” λυγισμένο, ή ένα μέρος του οστού μπορεί να διατρυπήσει το δέρμα και να προβάλει προς τα έξω.
* **Ήπια συμπτώματα**. Υπάρχουν περιπτώσεις, στις οποίες ένα κάταγμα μπορεί να είναι «σιωπηλό», χωρίς πολλά συμπτώματα. Μπορεί να συμβεί ένα σπονδυλικό κάταγμα σε ασθενή με οστεοπόρωση, χωρίς άσκηση μεγάλης βίας.


Επίσης μπορεί να είναι ένα ράγισμα στον καρπό, ή στην ποδοκνημική («αστράγαλο»), το οποίο στην αρχή να δώσει την εντύπωση ενός απλού διαστρέμματος, ή μιας θλάσης. Η προσεκτική εξέταση του Ιατρού και η εμπειρία του θα αποκαλύψουν τα καταγματα.



6d5e30179e16d10f953d023db6aa9566
Πως γίνεται η διάγνωση του κατάγματος οστού;
ostoun.gr
2020.29

Ο Ιατρός με προσεκτική **κλινική εξέταση** και εκτίμηση του μηχανισμού κάκωσης, θα θέσει την υποψία του κατάγματος (ενός ή περισσοτέρων) και θα εκτιμήσει και τη σοβαρότητα του τραυματισμού.


Η διάγνωση για το αν κάτι είναι σπασμένο επιβεβαιώνεται με κατάλληλο απεικονιστικό έλεγχο. Αυτός περιλαμβάνει απλές**ακτινογραφίες**, **αξονική τομογραφία με ανασυνθέσεις εικόνων και 3D** και σε ειδικές μόνο περιπτώσεις (πχ [κατάγματα σκαφοειδούς](https://www.ostoun.gr/katagmata-skafoeidoys/)) διενέργεια **μαγνητικής τομογραφίας**.



03abb50dfd73dc17d0121d9996384b1c
Πως εντοπίζεται το κάταγμα οστού;
ostoun.gr
2020.29

Θεωρητικά, οποιοδήποτε οστό μπορεί να υποστεί κάταγμα. Ένα κάταγμα εμφανίζεται συχνότερα σε κάποιες ανατομικές περιοχές, όπως ισχίο, ώμο, καρπό και ποδοκνημική, ενώ σε άλλες περιοχές σπανιότερα, όπως λεκάνη, πλευρά, στέρνο. Κατά ανατομική περιοχή έχουμε τα ακόλουθα κατάγματα:


* [Κατάγματα ώμου](https://www.ostoun.gr/osteosynthesh-katagmatwn-wmoy/) ([κλείδας](https://www.ostoun.gr/katagmata-kleidas/), ωμοπλάτης, [άνω πέρατος βραχιονίου](https://www.ostoun.gr/katagma-anw-peratos-braxionioy/))
* Κατάγματα βραχιονίου
* [Κατάγματα αγκώνα](https://www.ostoun.gr/osteosynthesi-katagmatwn-agkwna/), (κάτω πέρατος βραχιονίου, [κεφαλής κερκίδας](https://www.ostoun.gr/katagma-kefalhs-kerkidas/), [ωλεκράνου](https://www.ostoun.gr/katagma-wlekranoy/))
* Κατάγματα αντιβραχίου
* [Κατάγματα κάτω πέρατος κερκίδας](https://www.ostoun.gr/katagma-katw-peratos-kerkidas/)
* Κατάγματα του καρπού
* [Κατάγματα μετακαρπίων](https://www.ostoun.gr/katagmata-metakarpiwn/)
* Κατάγματα σπονδυλικής στήλης (αυχενικής, θωρακικής, οσφυϊκής, ιεράς και κοκκυγικής μοίρας)
* Κατάγματα πυέλου (λεκάνης)
* [Κατάγματα ισχίου](https://www.ostoun.gr/katagmata-isxioy-poso-syxna-poso-epikindyna-kai-poia-h-antimetwpish-toys/)
* Κατάγματα μηριαίου
* [Κατάγματα γόνατος](https://www.ostoun.gr/osteosynthesh-katagmatwn-gonatos/) (μηριαίων κονδύλων, κνημιαίων κονδύλων, επιγονατίδας)
* Κατάγματα κνήμης
* [Κατάγματα ποδοκνημικής](https://www.ostoun.gr/osteosynthesh-katagmatwn-podoknimikhs/), ([Κατάγματα σφυρών ποδοκνημικής](https://www.ostoun.gr/katagmata-podoknhmikhs/))
* Κατάγματα άκρου ποδός



ffc88962522f80214d6d2ff69a208bb8
Ποια είναι η αντιμετώπιση για το κάταγμα οστού;
ostoun.gr
2020.29

1. **Κλειστή ανάταξη**. Σε ορισμένα κατάγματα ενδείκνυται η διενέργεια κλειστών χειρισμών, που θα οδηγήσουν στην ανάταξη του οστού. Αυτό σημαίνει τοποθέτηση του οστού στην ανατομική του θέση, χωρίς τη χρήση χειρουργικής επέμβασης.
2. **Ακινητοποίηση.** Ακολουθεί εφαρμογή νάρθηκα ακινητοποίησης (του γνωστού μας «γύψου»). Σε συγκεκριμένες περιπτώσεις, μπορεί ο γύψος να αντικατασταθεί με λειτουργικούς νάρθηκες, που επιτρέπουν γρηγορότερη, αλλά ασφαλή, κινητοποίηση του σκέλους. Αναλόγως του κατάγματος και της εντόπισής του, ο γύψος η ο νάρθηκας διατηρούνται από 4 έως 12 εβδομάδες.
3. **Εφαρμογή έλξης.** Είναι ουσιαστικά παλαιότερη μέθοδος, που τείνει να εγκαταλειφθεί. Ακόμα και σήμερα, όμως έχει σημεία εφαρμογής, όπως για παράδειγμα σε μικρά παιδιά και πολύ πιο σπάνια σε ενήλικες. Με έλξη μπορεί να αντιμετωπιστεί ένα κάταγμα μηριαίου, σε ένα μικρό παιδί (έως 4-5 ετών, επειδή κολλάει πολύ γρήγορα), ή σε ένα απαρεκτόπιστο κάταγμα κοτύλης σε έναν ενήλικα, προς αποφυγήν πολύπλοκης και επικίνδυνης χειρουργικής επέμβασης.
4. **Εξωτερική σταθεροποίηση (οστεοσύνθεση).** Με τη μέθοδο αυτή το κάταγμα ανατάσσεται στο χειρουργείο και σταθεροποιείται στη θέση του με μια εξωτερική συσκευή. Η μέθοδος αυτή μπορεί να είναι προσωρινή (damage control σε πολυτραυματία-πολυκαταγματία, αλλαγή σε εσωτερική οστεοσύνθεση αργότερα), ή μόνιμη, έως ότου πωρωθεί (κολλήσει) το κάταγμα.
5. **Ανοικτή ανάταξη και εσωτερική οστεοσύνθεση.** Με τη χειρουργική αυτή μέθοδο, τα οστικά τμήματα επανατοποθετούνται (ανατάσσονται) στην ανατομική τους θέση στη συνέχεια συγκρατούνται μαζί με ειδικές **πλάκες** και **βίδες** που τοποθετούνται επάνω στο οστό. Τα οστικά τεμάχια μπορούν επίσης να συγκρατηθούν ισχυρά στη θέση τους με είσοδο ειδικών ράβδων (**ήλων**) μέσα στον αυλό (μυελό) του οστού, μέθοδο γνωστή ως **ενδομυελική ήλωση.**
6. **Κλειστή ανάταξη και ενδομυελική ήλωση.** Σε ορισμένους τύπους καταγμάτων (διάφυση και μετάφυση μακρών αυλοειδών οστών), ενδείκνυται η κλειστή ανάταξη με κατάλληλους χειρισμούς και η σταθεροποίηση (οστεοσύνθεση) του κατάγματος με**ενδομυελικούς ήλους**, δηλαδή ράβδους που τοποθετούνται στο μυελό του οστού. Η μέθοδος αυτή παρέχει εξαιρετικά αποτελέσματα, εάν εφαρμοσθεί σωστά, διότι δε διαταράσσει τους βιολογικούς παράγοντες που προάγουν την πώρωση (την επούλωση) του κατάγματος.


